Johan de Witt, narapraja pêng-pêngan jagoning tanah Walanda, panas ing ati dene ratu Frankrijk bangêt têmên ênggone kumudu-kudu ngêrèh ing praja-praja liya. Inggris lan Zweden dijak prêjanjian têlon, anjagani panêmpuhing Frankrijk. Inggris wusanane bisa wudhar saka ênggone prêjanjian iku, lan Nederland banjur ngrasakake wêwalêsing Frankrijk. Inggris, Frankrijk lan praja cilik-cilik loro ing Duitschland, bêbarêngan ngajak pêrang kambi Nederland 1672. Ratu Frankrijk Lodewijk XIV mundur marga saka pangamuke Stadhouder Willem III, lan karo mungsuh-mungsuh liyane iya banjur bisa bêdhami. Nederland karo Inggris malah nuli bisa rukun bangêt, kêgawa saka pikramane Willem III olèh Rajaputri Inggris; ing taun 1688 Willem ngiras dadi ratu ing Inggris. Lodewijk XIV isih nêrusake [nêrus...]
